Neuvoston yhteinen kanta 2003/666/YUTP,

22 päivältä syyskuuta 2003,

Liberiaan kohdistuvia rajoittavia toimenpiteitä koskevan yhteisen kannan 2001/357/YUTP muuttamisesta

EUROOPAN UNIONIN NEUVOSTO,

joka ottaa huomioon Euroopan unionista tehdyn sopimuksen ja erityisesti sen 15 artiklan,

sekä katsoo seuraavaa:

(1) Neuvosto hyväksyi 7 päivänä toukokuuta 2001 yhteisen kannan 2001/357/YUTP(1) Liberiaan kohdistuvista rajoittavista toimenpiteistä pannakseen täytäntöön Yhdistyneiden Kansakuntien turvallisuusneuvoston 7 päivänä maaliskuuta 2001 hyväksymän päätöslauselman 1343 (2001) Liberiaan kohdistettavista toimenpiteistä, jäljempänä "päätöslauselma 1343 (2001)".

(2) Yhdistyneiden Kansakuntien turvallisuusneuvosto hyväksyi 1 päivänä elokuuta 2003 päätöslauselman 1497 (2003), jossa annetaan valtuutus monikansallisten joukkojen sijoittamisesta Liberiaan Accrassa 17 päivänä kesäkuuta 2003 allekirjoitetun Liberian tulitaukosopimuksen täytäntöönpanon tukemiseksi ja oikeutetaan poikkeamaan Liberiaa koskevasta aseidenvientikiellosta kyseisten monikansallisten joukkojen tukemiseksi.

(3) Yhteistä kantaa 2001/357/YUTP olisi muutettava vastaavasti.

(4) Tiettyjen toimenpiteiden täytäntöönpano edellyttää yhteisön toimia,

ON HYVÄKSYNYT TÄMÄN YHTEISEN KANNAN:

1 artikla

Korvataan yhteisen kannan 2001/357/YUTP 1 artikla seuraavasti:

" 1 artikla

1. Kielletään aseiden ja kaikenlaisten niihin liittyvien tarvikkeiden, mukaan lukien ampuma-aseet ja ampumatarvikkeet, sotilasajoneuvojen ja -laitteiden, puolisotilaallisten tarvikkeiden ja edellä mainittuihin tarkoitettujen varaosien toimittaminen ja myynti Liberiaan jäsenvaltioiden kansalaisten toimesta tai jäsenvaltioiden alueelta käsin taikka niiden lippua käyttäviä aluksia tai ilma-aluksia käyttäen päätöslauselmassa 1343 (2001) vahvistetuin edellytyksin, siitä riippumatta, ovatko ne peräisin jäsenvaltioiden alueelta.

2. Kielletään 1 kohdassa mainittujen tuotteiden toimitukseen, valmistukseen, huoltoon tai käyttöön liittyvän teknisen koulutuksen tai avun antaminen Liberialle jäsenvaltioiden kansalaisten toimesta tai jäsenvaltioiden alueelta käsin.

3. Edellä 1 ja 2 kohtaa ei sovelleta

a) päätöslauselman 1343 (2001) 14 kohdassa perustetun komitean edeltä käsin hyväksymiin, yksinomaan humanitaariseen tai suojelukäyttöön tarkoitettujen, ei-tappavien sotilastarvikkeiden toimituksiin eikä niihin liittyvään tekniseen apuun tai koulutukseen. Niitä ei sovelleta myöskään suojavaatetukseen, mukaan lukien luodinkestävät liivit ja sotilaskypärät, joita Yhdistyneiden Kansakuntien henkilökunta, tiedotusvälineiden edustajat sekä humanitaarisissa ja kehitysyhteistyössä toimivat työntekijät ja avustava henkilökunta vievät tilapäisesti Liberiaan yksinomaan henkilökohtaiseen käyttöönsä,

eikä

b) asetoimituksiin ja niihin liittyviin tarvikkeisiin ja tekniseen koulutukseen ja apuun, jotka on tarkoitettu yksinomaan Accrassa 17 päivänä kesäkuuta 2003 allekirjoitetun Liberian tulitaukosopimuksen täytäntöönpanon tukemiseksi Liberiaan sijoitettujen monikansallisten joukkojen tueksi ja käyttöön."

2 artikla

Tätä yhteistä kantaa noudatetaan päivästä, jona se hyväksytään.

Tätä yhteistä kantaa sovelletaan 1 päivästä elokuuta 2003.

3 artikla

Tämä yhteinen kanta julkaistaan Euroopan unionin virallisessa lehdessä.

Tehty Brysselissä 22 päivänä syyskuuta 2003.

Neuvoston puolesta

Puheenjohtaja

R. Buttiglione

(1) EYVL L 126, 8.5.2001, s. 1, yhteinen kanta sellaisena kuin se on viimeksi muutettuna yhteisellä kannalla 2003/365/YUTP (EUVL L 124, 20.5.2003, s. 49).